अटल जी और आडवाणी जी के बीच जब कभी वैचारिक मतभेद होते तो दोनों के बीच बातचीत कम और कभी-कभी बंद तक हो जाती। अंतर्मुखी आडवाणी किसी से कुछ न कहते बस लोगों से मिलना-जुलना सीमित कर देते। कमला आडवाणी समझ जातीं और फोन करके अटल जी को लंच या डिनर पर घर बुला लेतीं और सब सुलट जाता। ऐसा ही तब हुआ जब 1999 में अटल बिहारी वाजपेयी लाहौर समझौता करने पाकिस्तान गए थे। आडवाणी जी इससे असहमत थे लिहाजा उन्होंने खुद को अटल जी से दूर कर लिया। कमला जी के बुलावे पर अटल लंच पर आए, उन्हें देखकर आडवाणी पहले तो हमेशा की तरह चौंक गए पर जैसे ही अटल जी ने अपने खास अंदाज में कविताएं और चुटकुले सुनाए आडवाणी जी की नाराजगी काफूर हो गई।